**ZÁPIS č. 9**

**Z RIADNEHO ZASADNUTIA SPRÁVNEJ RADY TASR**

**3. decembra 2024 so začiatkom o 15.00 h**

**Prítomní členovia Správnej rady:** Jozef Bednár, Alena Mezeiová, Michal Pidanič**,** Alexander Riabov

**Ospravedlnení:** -

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

**--------------------------------------------------------------------------------------------------------------------------------------**

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedol predseda SR TASR Jozef Bednár. Konštatoval, že rada je uznášaniaschopná, navrhol program zasadnutia a dal o ňom hlasovať.

**UZNESENIE č. 01/03/12/2024:**

Členovia rady schválili tento program zasadnutia:

1. **Analýza možností zabezpečenia priestorov pre sídlo TASR**
2. **Neschválenie žiadosti o poskytnutie nenávratného finančného príspevku – Projekt kybernetickej bezpečnosti – informácia**
3. **Rôzne**

ZA: 4 PROTI: 0 ZDRŽAL SA: 0

J. Bednár

A. Mezeiová

M. Pidanič

A. Riabov

**Uznesenie bolo prijaté.**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

1. **Analýza možností zabezpečenia priestorov pre sídlo TASR**

Ako uviedol V. Puchala, zmluva o prenájme priestorov pre TASR vo Westend Gate končí budúci rok v decembri po 10-ročnej viazanosti. Zmluvné podmienky hovoria, že v prípade výpovede z nájmu je potrebné výpoveď podať do konca predchádzajúceho roku, čiže do konca roku 2024. Ak sa nepodá výpoveď, alebo neuzatvorí nová zmluva, automaticky sa obnovujú existujúce podmienky prenájmu na ďalších 5 rokov. Takáto výpoveď je z dôvodu vytvorenia dostatku času na prípadnú úpravu nových priestorov a sťahovanie.

TASR si dala urobiť analýzu možnosti a cenových ponúk pre potreby prenájmu s plochou 1500 m2. Oslovené boli subjekty v rôznych častiach mesta. Hodnotené boli finančné podmienky, stimuly na presťahovanie, kvalita a vybavenie objektov, potreby ďalších fit outov apod.

Na základe tejto analýzy je možné identifikovať projekt, ktorý najlepšie spĺňa požiadavky TASR, pričom hlavnou prioritou zostáva efektívne hospodárenie s finančnými prostriedkami a zlepšenie pracovného prostredia pre zamestnancov.

Na základe prieskumu trhu bolo vybraných 5 najvhodnejších projektov a 6 alternatív pre sídlo TASR. Ide o priestory v rôznych častiach mesta. Pre každý z týchto projektov boli analyzované dostupné finančné a nefinančné parametre, s cieľom identifikovať najvhodnejšie riešenie pre budúce sídlo úradu.

Následná analýza porovná jednotlivé projekty z pohľadu:

* nákladov na prenájom, prevádzku a ďalších nákladov,
* kvality poskytovaných služieb a občianskej vybavenosti,
* dostupnosti dopravných spojení a napojenia na diaľnicu.

Manažment TASR sa na základe analýzy prikláňa k zotrvaniu v existujúcich priestoroch a uzatvoreniu novej zmluvy (dodatku k zmluve) s existujúcim prenajímateľom.

Členovia Správnej rady vzali materiál na vedomie.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. **Neschválenie žiadosti o poskytnutie nenávratného finančného príspevku – Projekt kybernetickej bezpečnosti – informácia**

Ako uviedol V. Puchala, TASR v rámci Výzvy na podporu v oblasti kybernetickej a informačnej bezpečnosti na regionálnej úrovni – verejná správa, kód výzvy PSK-MIRRI-611-2024-DV-EFRR , predložila žiadosť na realizáciu projektu „Zvýšenie kybernetickej bezpečnosti TASR“, ktorú MIRRI zamietlo. TASR následne podala odvolanie. Poskytovateľ po oboznámení sa s obsahom odvolania dospel k záveru, že nie sú splnené podmienky pre využitie postupu podľa § 20 ods. 1 zákona o príspevkoch z fondov EÚ, v dôsledku čoho predložil dňa 27.08.2024 odvolanie spolu s celým spisovým materiálom na rozhodnutie druhostupňovému správnemu orgánu.

Osobitná komisia v rámci odvolacieho konania preskúmala napadnuté rozhodnutie v celom rozsahu, oboznámila sa s obsahom odvolania, ako aj s predloženým spisovým materiálom v predmetnej veci. Po vyhodnotení všetkých skutočností a podkladov, vrátane relevantných rozhodnutí Európskej komisie v otázkach súvisiacich s predmetom odvolania, osobitná komisia navrhla druhostupňovému správnemu orgánu nevyhovieť odvolaniu, pretože jeho obsah vyhodnotila ako neopodstatnený a súčasne zo skutkových a právnych okolností prípadu je zrejmé, že nie sú dané dôvody na zmenu alebo zrušenie napadnutého rozhodnutia.

Druhostupňový správny orgán po začatí odvolacieho konania napadnuté rozhodnutie preskúmal v celom rozsahu, osobitne berúc do úvahy odvolacie dôvody, s návrhom osobitnej komisie sa stotožnil a zistil, že sú dané dôvody pre potvrdenie napadnutého rozhodnutia.

V závere V. Puchala dodal, že napriek tejto skutočnosti si TASR bude musieť v budúcnosti nájsť vlastné prostriedky na zabezpečenie kybernetickej bezpečnosti tak, ako to vyžaduje slovenská legislatíva.

Členovi a Správnej rady po krátkej diskusii vzali materiál na vedomie.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. **Rôzne**

Členovia Správnej rady sa dohodli na najbližšom termíne rokovania 21/1/2025 o 15:00 h.

Predseda SR TASR J. Bednár v súlade s Rokovacím poriadkom SR TASR ukončil zasadnutie rady.

Bratislava 3. decembra 2024

Zapísal:

Jozef Bednár v.r.